Awdur a newyddiadurwr Eidalaidd oedd **Gianni Rodari** (23 Hydref 1920 – 14 Ebrill 1980) sydd yn nodedig am ei lyfrau ffantasi i blant, gan gynnwys *Il romanzo di Cipollino* (1951).

Ganed yn Omegna yn nhalaith Verbano-Cusio-Ossola, Piemonte, yng ngogledd yr Eidal. Pobydd oedd ei dad. Derbyniodd dystysgrif addysgu ym 1938 yn Varese a gweithiodd hyd 1943 fel athro mewn ysgol gynradd. Yn y cyfnod hwn, arbrofai â thechnegau barddonol gyda'i ddisgyblion. Yn ystod yr Ail Ryfel Byd, ymaelododd â'r Blaid Ffasgaidd cyn troi at y Comiwnyddion ym 1944. Penodwyd yn olygydd ar gylchgrawn y Blaid Gomiwnyddol, *Ordine nuovo*. Bu'n ohebydd i'r papur newydd comiwnyddol *L'Unità*, ac yn ei ysgrifeniadau darparai ddeunydd i blant a oedd yn arbrofi â ffurf ac iaith. Gweithiodd yn gyfarwyddwr i Il Pioniere, sefydliad ar gyfer plant o deuluoedd adain-chwith, a bu'n olygydd ar y cylchgrawn i blant *Il Pioniere* o 1950 i 1953 a'r cylchgrawn i rieni *Il Giornale dei genitori* o 1968 i 1977. Ym 1958 dechreuodd olygu'r papur newydd dyddiol *Paese Sera*, a chyfrannodd nifer fawr o erthyglau ei hun ar bynciau diwylliant, addysg a seicoleg yn ogystal ag adolygiadau o lyfrau plant i'r cyhoeddiad hwnnw.

Trwy gydol ei yrfa, cyhoeddodd Rodari ryw 25 o lyfrau i blant, gan gynnwys nofelau, straeon byrion, a barddoniaeth. Bu nifer o'r rheiny yn seiliedig ar ddeunydd a gyhoeddwyd ganddo mewn cylchgronau a phapurau newydd ers tro. Priodolir iddo gyflwyno cerddi dwli i farddoniaeth plant Eidaleg, dan ddylanwad awduron swrealaidd Ffrangeg a thraddodiad llên ddwli Lloegr. Enillodd sawl gwobr lenyddol yn yr Eidal am ei waith, gan gynnwys y Premio Prato ym 1960 am y casgliad o rigymau *Filastrocche in cielo e in terra* (1960), y Premio Castello ym 1963 am *Gip nel televisore* (1962), y Premio Europa Dralon ym 1967 a'r Premio Castello ym 1968 am *La torta in cielo* (1966), a'r Premio Rubino ym 1968 am *Il libro degli errori* (1964).

Enillodd Rodari Wobr Hans Christian Andersen am Ysgrifennu ym 1970, y wobr lenyddol uchaf ei bri ar gyfer llenyddiaeth plant. Yn y gyfrol *Grammatica della fantasia* (1973), esbonia Rodari ei ddulliau o gyfuno'r dychymyg a digrifwch â'i amcan i addysgu plant. Bu farw yn Rhufain yn 59 oed. Wedi ei farwolaeth, cyhoeddwyd y gyfrol o'i newyddiaduraeth *Il cane di Magonza* (1982).

Llyfryddiaeth
-------------

* *Il libro delle filastrocche* (1950).
* *Il romanzo di Cipollino* (1951).
* *Il viaggio della Freccia Azzurra* (1954).
* *Le avventure di Cipollino* (Rhufain: Editori Riuniti, 1956). Darluniwyd gan Raul Verdini.
* *Gelsomino nel paese dei bugiardi* (1958).
* *Filastrocche in cielo e in terra* (Torino: Einaudi, 1960). Darluniwyd gan Bruno Munari.
* *Gip nel televisore* (Milan: Mursia, 1962). Darluniwyd gan Giancarlo Carloni.
* *Favole al telefono* (Torino: Einaudi, 1962). Darluniwyd gan Bruno Munari.
* *Il libro degli errori* (1964).
* *La torta in cielo* (Torino: Einaudi, 1966). Darluniwyd gan Bruno Munari.
* *Venti storie più una* (1969).
* *Tante storie per giocare* (1971).
* *Novelle fatte a macchina* (1973).
* *Grammatica della fantasia* (1973).
* *Turista in Cina* (Rhufain: Il Rinnovamento, 1974).
* *C'era due volte il barone Lamberto* (1978).
* *Il cane di Magonza* (1982).
* *Filastrocche per tutto l'anno* (Rhufain: Editori Riuniti, 1986). Darluniwyd gan Emanuele Luzzati.

Gweler hefyd
------------

* Maurice Sendak, a enillodd Wobr Hans Christian Andersen am Ddarlunio yn yr un flwyddyn â Rodari

Cyfeiriadau
-----------

1. ↑  (Eidaleg) Emanuele Trevi, "RODARI , Gianni", *Enciclopedia Italiana* (Treccani, 1994). Adalwyd ar 20 Mawrth 2021.
2. 1 2 3  (Eidaleg) "Rodari, Gianni", *Enciclopedia on line* (Treccani). Adalwyd ar 20 Mawrth 2021.
3. 1 2  Eva Glistrup, *The Hans Christian Andersen Awards, 1956–2002* (Basel: IBBY, 2002), t. 42.
4. 1 2  (Saesneg) "Rodari, Gianni 1920-1980" yn *Contemporary Authors*. Adalwyd ar 10 Mawrth 2021.

Darllen pellach
---------------

* M. Argilli, *Gianni Rodari. Una biografia* (Torino, 1990).
* P. Boero, *Una storia, tante storie. Guida all'opera di Gianni Rodari* (1992).
* C. Bonardi, *Bibliografia delle opere di Gianni Rodari e degli scritti critici a lui dedicati* (Fflorens, 1981).